Sotsiaalminister koostöös eakate poliitika komisjoniga korraldab 27. augustil tänuvastuvõtu, et tänada tublisid vabatahtlikke.
Sel aastal oodatakse vastuvõtule igast maakonnast kõrges eas inimesi, kes on panustanud eakate poliitika kujundamisse, ning kes on kohalikus kogukonnas mõjutanud keskkonna kujunemist vanusesõbralikumaks.
Lääne maakonnast esitatati nominentideks Vilma Paju ja Endel Jeeberg, teatas Lääne maavalitsus.
„Vilma on pensionäride koori Netty asutajaliige, koorivanem ning kroonika jäädvustaja. Äärmiselt aktiivne, täpne ja korrektne – väärib igati ministri tänu,“ ütles Haapsalu linna pensionäride ühenduse esimees Koidula Sildre.
Endel Jeebergi esitas tunnustamiseks Risti vallavalitsus, kus teda iseloomustati järgmiselt: „Silmapaistev ajaloo uurija ja kroonika kirjutaja. Endel on aktiivne eestvedaja ja kogukonnas arvestatav arvamusliider.“